title: Komisjoni rakendusmäärus (EL) 2018/520, 28. märts 2018, millega muudetakse määrust (EL) nr 37/2010, et liigitada aine kerge aromaatne lakibensiin selle jääkide piirnormi järgi (EMPs kohaldatav tekst )

text:
               3.4.2018

               ET

               Euroopa Liidu Teataja

               L 87/9

         KOMISJONI RAKENDUSMÄÄRUS (EL) 2018/520,
   28. märts 2018,
   millega muudetakse määrust (EL) nr 37/2010, et liigitada aine kerge aromaatne lakibensiin selle jääkide piirnormi järgi
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 6. mai 2009. aasta määrust (EÜ) nr 470/2009, milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomsetes toiduainetes ning millega tunnistatakse kehtetuks nõukogu määrus (EMÜ) nr 2377/90 ning muudetakse Euroopa Parlamendi ja nõukogu direktiivi 2001/82/EÜ ja Euroopa Parlamendi ja nõukogu määrust (EÜ) nr 726/2004, (1) eriti selle artiklit 14 koostoimes artikliga 17,
   võttes arvesse Euroopa Ravimiameti arvamust, mille on sõnastanud veterinaarravimikomitee,
   ning arvestades järgmist:

               (1)

               Määruse (EÜ) nr 470/2009 artiklis 17 on nõutud, et Euroopa Liidus loomakasvatuses kasutatavates biotsiidides või toiduloomade veterinaarravimites kasutamiseks ettenähtud farmakoloogiliste toimeainete jääkide piirnormid (edaspidi „jääkide piirnormid“) tuleb kehtestada määrusega.

               (2)

               Komisjoni määruse (EL) nr 37/2010 (2) lisa tabelis 1 on esitatud farmakoloogilised toimeained ja nende liigitus loomsetes toiduainetes sisalduvate jääkide piirnormide järgi.

               (3)

               Aine kerge aromaatne lakibensiin ei ole sellesse tabelisse kantud.

               (4)

               Euroopa Ravimiametile (edaspidi „ravimiamet“) on esitatud taotlus kehtestada kerge aromaatse lakibensiini jääkide piirnormid kõigi toiduloomade puhul.

               (5)

               Ravimiamet tegi veterinaarravimite komitee arvamuse alusel soovituse, et inimeste tervise kaitseks ei ole vaja kehtestada kerge aromaatse lakibensiini jääkide piirnorme kõigi toiduloomade liikide puhul.

               (6)

               Kooskõlas määruse (EÜ) nr 470/2009 artikliga 5 peab ravimiamet kaaluma, kas teatavas toiduaines leiduva farmakoloogilise toimeaine suhtes kehtestatud jääkide piirnormi saab kasutada teise samalt loomaliigilt pärit toiduaine puhul või kas ühe või mitme liigi osas kehtestatud farmakoloogilise toimeaine jääkide piirnormi saab kasutada muude liikide puhul.

               (7)

               Ravimiamet on seisukohal, et kerge aromaatse lakibensiini liigituse „Piirnorme ei nõuta“ ekstrapoleerimine ei ole kasutatav, sest soovitus kehtib kõigi toiduloomaliikide kohta.

               (8)

               Seepärast tuleks määrust (EL) nr 37/2010 vastavalt muuta.

               (9)

               Käesoleva määrusega ette nähtud meetmed on kooskõlas veterinaarravimite alalise komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) nr 37/2010 lisa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 28. märts 2018

            Komisjoni nimel

            president

         Jean-Claude JUNCKER

      (1)  ELT L 152, 16.6.2009, lk 11.

      (2)  Komisjoni 22. detsembri 2009. aasta määrus (EL) nr 37/2010, mis käsitleb farmakoloogilisi toimeaineid ja nende liigitust loomsetes toiduainetes sisalduvate jääkide piirnormide järgi (ELT L 15, 20.1.2010, lk 1).

      LISA
      Määruse (EL) nr 37/2010 lisa tabelisse 1 lisatakse tähestikulises järjekorras kanne järgmise toimeaine kohta.

                     Farmakoloogiline toimeaine

                     Markerjääk

                     Loomaliik

                     Jääkide piirnormid

                     Sihtkoed

                     Muud sätted (vastavalt määruse (EÜ) nr 470/2009 artikli 14 lõikele 7)

                     Terapeutiline liigitus

                     „Kerge aromaatne lakibensiin, mille kumeeni kontsentratsioon ei ületa 2,5 % ja benseeni kontsentratsioon ei ületa 0,0002 %

                     EI KOHALDATA

                     Kõik toiduloomade liigid

                     Piirnorme ei nõuta

                     EI KOHALDATA

                     Üksnes nahakaudseks manustamiseks.
                     Ainult koguses kuni 15 μl lakibensiini kg kehakaalu kohta.

                     KIRJE PUUDUB“


title: Komisjoni rakendusmäärus (EL) 2018/523, 28. märts 2018, millega muudetakse määrust (EL) nr 37/2010, et liigitada aine fluasuroon selle jääkide piirnormi järgi (EMPs kohaldatav tekst )

text:
               4.4.2018

               ET

               Euroopa Liidu Teataja

               L 88/1

         KOMISJONI RAKENDUSMÄÄRUS (EL) 2018/523,
   28. märts 2018,
   millega muudetakse määrust (EL) nr 37/2010, et liigitada aine fluasuroon selle jääkide piirnormi järgi
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 6. mai 2009. aasta määrust (EÜ) nr 470/2009, milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomsetes toiduainetes ning millega tunnistatakse kehtetuks nõukogu määrus (EMÜ) nr 2377/90 ning muudetakse Euroopa Parlamendi ja nõukogu direktiivi 2001/82/EÜ ja Euroopa Parlamendi ja nõukogu määrust (EÜ) nr 726/2004, (1) eriti selle artiklit 14 koostoimes artikliga 17,
   võttes arvesse Euroopa Ravimiameti arvamust, mille on sõnastanud veterinaarravimikomitee,
   ning arvestades järgmist:

               (1)

               Määruse (EÜ) nr 470/2009 artiklis 17 on nõutud, et Euroopa Liidus loomakasvatuses kasutatavates biotsiidides või toiduloomade veterinaarravimites kasutamiseks ette nähtud farmakoloogiliste toimeainete jääkide piirnormid (edaspidi „jääkide piirnormid“) tuleb kehtestada määrusega.

               (2)

               Komisjoni määruse (EL) nr 37/2010 (2) lisa tabelis 1 on esitatud farmakoloogilised toimeained ja nende liigitus loomsetes toiduainetes sisalduvate jääkide piirnormide järgi.

               (3)

               Fluasuroon on juba lisatud sellesse tabelisse lubatud toimeainena veiste puhul (lihaskude, rasvkude, maks ja neerud), välja arvatud nende loomade puhul, kellelt saadakse inimtoiduks ette nähtud piima.

               (4)

               Euroopa Ravimiametile (edaspidi „ravimiamet“) on esitatud taotlus laiendada olemasolevat fluasurooni kannet kaladele.

               (5)

               Veterinaarravimikomitee arvamuse alusel soovitas ravimiamet kehtestada fluasurooni jääkide piirnormi kalade puhul.

               (6)

               Kooskõlas määruse (EÜ) nr 470/2009 artikliga 5 peab ravimiamet kaaluma, kas teatavas toiduaines leiduva farmakoloogilise toimeaine suhtes kehtestatud jääkide piirnormi saab kasutada teise samalt loomaliigilt pärit toiduaine puhul või kas ühe või mitme liigi osas kehtestatud farmakoloogilise toimeaine jääkide piirnormi saab kasutada muude liikide puhul.

               (7)

               Ravimiamet on seisukohal, et fluasurooni kande ekstrapoleerimine kõigi mäletsejaliste, välja arvatud lammaste kudedele ja lehmapiimale on asjakohane.

               (8)

               Seepärast tuleks määrust (EL) nr 37/2010 vastavalt muuta.

               (9)

               On asjakohane anda asjaomastele sidusrühmadele piisavalt aega võtta meetmeid, mis võivad olla vajalikud uue jääkide piirnormi järgimiseks.

               (10)

               Käesoleva määrusega ette nähtud meetmed on kooskõlas veterinaarravimite alalise komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) nr 37/2010 lisa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 3. juuni 2018.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 28. märts 2018

            Komisjoni nimel

            president

         Jean-Claude JUNCKER

      (1)  ELT L 152, 16.6.2009, lk 11.

      (2)  Komisjoni 22. detsembri 2009. aasta määrus (EL) nr 37/2010, mis käsitleb farmakoloogilisi toimeaineid ja nende liigitust loomsetes toiduainetes sisalduvate jääkide piirnormide järgi (ELT L 15, 20.1.2010, lk 1).

      LISA
      Määruse (EL) nr 37/2010 lisa tabelis 1 asendatakse kanne toimeaine fluasurooni kohta järgmisega.

                     Farmakoloogiline toimeaine

                     Markerjääk

                     Loomaliik

                     Jääkide piirnormid

                     Sihtkoed

                     Muud sätted (vastavalt määruse (EÜ) nr 470/2009 artikli 14 lõikele 7)

                     Terapeutiline liigitus

                     „Fluasuroon

                     Fluasuroon

                     Kõik mäletsejalised, v.a veised ja lambad

                     200 μg/kg

                     Lihaskude

                     Ei kasutata loomade puhul, kellelt saadakse inimtoiduks ette nähtud piima

                     Antiparasiitikumid / ektoparasiitidevastased ained“

                     7 000  μg/kg

                     Rasvkude

                     500 μg/kg

                     Maks

                     500 μg/kg

                     Neerud

                     Veised

                     200 μg/kg

                     Lihaskude

                     KIRJE PUUDUB

                     7 000  μg/kg

                     Rasvkude

                     500 μg/kg

                     Maks

                     500 μg/kg

                     Neerud

                     200 μg/kg

                     Piim

                     Kalad

                     200 μg/kg

                     Lihaskude ja nahk loomulikes proportsioonides

                     KIRJE PUUDUB


title: Komisjoni rakendusmäärus (EL) 2018/613, 20. aprill 2018, millega kiidetakse heaks olemasoleva toimeaine PHMB (1415; 4,7) kasutamine tooteliikidesse 2 ja 4 kuuluvates biotsiidides (EMPs kohaldatav tekst )

text:
               23.4.2018

               ET

               Euroopa Liidu Teataja

               L 102/1

         KOMISJONI RAKENDUSMÄÄRUS (EL) 2018/613,
   20. aprill 2018,
   millega kiidetakse heaks olemasoleva toimeaine PHMB (1415; 4,7) kasutamine tooteliikidesse 2 ja 4 kuuluvates biotsiidides
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 89 lõike 1 kolmandat lõiku,
   ning arvestades järgmist:

               (1)

               Komisjoni delegeeritud määrusega (EL) nr 1062/2014 (2) on kehtestatud loetelu olemasolevatest toimeainetest, mida tuleb hinnata seoses nende võimaliku heakskiitmisega biotsiidides kasutamiseks. Toimeaine PHMB (1415; 4,7) on kõnealuses loetelus.

               (2)

               Toimeainet PHMB (1415; 4,7) on hinnatud kasutamiseks määruse (EL) nr 528/2012 V lisas kirjeldatud tooteliikidesse 2 (desinfektsioonivahendid ja algitsiidid, mis ei ole mõeldud otseseks kasutamiseks inimeste või loomade puhul) ja 4 (toidu- ja söödaruumid) kuuluvates toodetes.

               (3)

               Hindavaks pädevaks asutuseks määratud Prantsusmaa esitas 13. detsembril 2016 hindamisaruanded ja oma soovitused.

               (4)

               Kooskõlas delegeeritud määruse (EL) nr 1062/2014 artikli 7 lõikega 2 sõnastas biotsiidikomitee 4. oktoobril 2017 Euroopa Kemikaaliameti arvamused, võttes arvesse toimeainet hinnanud pädeva asutuse järeldusi.

               (5)

               Kõnealuste arvamuste kohaselt vastavad tooteliikidesse 2 ja 4 kuuluvad biotsiidid, mis sisaldavad toimeainet PHMB (1415; 4,7), eeldatavasti määruse (EL) nr 528/2012 artikli 19 lõike 1 punkti b kriteeriumidele, kui on täidetud teatavad selle toimeaine kasutamist reguleerivad nõuded ja tingimused.

               (6)

               Seepärast on asjakohane kiita heaks toimeaine PHMB (1415; 4,7) kasutamine tooteliikidesse 2 ja 4 kuuluvates biotsiidides, kui on täidetud teatavad nõuded ja tingimused.

               (7)

               Arvamustest selgub, et PHMB (1415; 4,7) vastab väga püsiva (vP) ja toksilise (T) aine kriteeriumidele vastavalt Euroopa Parlamendi ja nõukogu määruse (EÜ) nr 1907/2006 (3) XIII lisale. PHMB (1415; 4,7) vastab seega määruse (EL) nr 528/2012 artikli 10 lõike 1 punktis d sätestatud tingimustele ning seda tuleks käsitleda kui asendamisele kuuluvat ainet.

               (8)

               Kõnealuse määruse artikli 10 lõike 4 kohaselt peaks asendamisele kuuluva toimeaine heakskiit kehtima kuni seitse aastat.

               (9)

               Kui hinnati toimeaine kasutamist tooteliigi 4 puhul, ei hõlmanud hindamine toimeainet PHMB (1415; 4,7) sisaldavate biotsiidide kasutamist toiduga otse või kaudselt kokku puutumiseks ette nähtud materjalides ja esemetes Euroopa Parlamendi ja nõukogu määruse (EÜ) nr 1935/2004 (4) artikli 1 lõike 1 tähenduses. Selliste materjalide kasutamisele võib olla vaja kehtestada määruse (EÜ) nr 1935/2004 artikli 5 lõike 1 punktis e osutatud konkreetsed toidu sisse migreerumise piirnormid. Heakskiit ei tohiks seega hõlmata nimetatud viisil kasutamist, välja arvatud juhul, kui komisjon on kehtestanud kõnealused piirnormid või kui osutatud määruse kohaselt on kindlaks tehtud, et need piirnormid ei ole vajalikud.

               (10)

               Kuna toimeaine PHMB (1415; 4,7) vastab määruse (EÜ) nr 1907/2006 XIII lisas sätestatud kriteeriumile „väga püsiv“ (vP), tuleb toimeainega PHMB (1415; 4,7) töödeldud või seda toimeainet sisaldavad töödeldud tooted turule laskmisel asjakohaselt märgistada.

               (11)

               Enne toimeaine heakskiitmist tuleks ette näha mõistlik ajavahemik, et huvitatud isikud saaksid vastavalt vajadusele valmistuda uute nõuete täitmiseks.

               (12)

               Käesoleva määrusega ette nähtud meetmed on kooskõlas alalise biotsiidikomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Kiidetakse heaks toimeaine PHMB (1415; 4,7) kasutamine tooteliikidesse 2 ja 4 kuuluvates biotsiidides vastavalt käesoleva määruse lisas esitatud nõuetele ja tingimustele.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 20. aprill 2018

            Komisjoni nimel

            president

         Jean-Claude JUNCKER

      (1)  ELT L 167, 27.6.2012, lk 1.

      (2)  Komisjoni 4. augusti 2014. aasta delegeeritud määrus (EL) nr 1062/2014 Euroopa Parlamendi ja nõukogu määruses (EL) nr 528/2012 osutatud tööprogrammi kohta, milles käsitletakse kõigi biotsiidides sisalduvate olemasolevate toimeainete süstemaatilist läbivaatamist (ELT L 294, 10.10.2014, lk 1).

      (3)  Euroopa Parlamendi ja nõukogu 18. detsembri 2006. aasta määrus (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ (ELT L 396, 30.12.2006, lk 1).

      (4)  Euroopa Parlamendi ja nõukogu 27. oktoobri 2004. aasta määrus (EÜ) nr 1935/2004 toiduga kokkupuutumiseks ettenähtud materjalide ja esemete kohta, millega tunnistatakse kehtetuks direktiivid 80/590/EMÜ ja 89/109/EMÜ (ELT L 338, 13.11.2004, lk 4).

      LISA

                  Tavanimetus

                  IUPACi nimetus
                  Identifitseerimisnumbrid

                  Toimeaine minimaalne puhtusaste (1)

                  Heakskiitmise kuupäev

                  Heakskiidu aegumise kuupäev

                  Tooteliik

                  Eritingimused

                  PHMB (1415; 4,7) (polüheksametüleenbiguaniidvesinikkloriid, mille arvkeskmine molekulmass (Mn) on 1415 ja keskmine polüdisperssus (PDI) on 4,7)

                  IUPACi nimetus:
                  kopolü(bisiminoimidokarbonüülheksametüleenvesinikkloriid), (iminoimidokarbonüülheksametüleenvesinikkloriid)
                  EÜ nr: puudub
                  CASi nr: 32289-58-0 ja 1802181-67-4

                  943 g/kg (arvutatud puhtusaste kuivmassi alusel).
                  Tööstuslikult toodetud toimeaine on vesilahus, milles PHMB (1415; 4,7) sisaldus on 20 massiprotsenti.

                  1. november 2019

                  31. oktoober 2026

                  2

                  Toimeainet PHMB (1415; 4,7) käsitatakse kooskõlas määruse (EL) nr 528/2012 artikli 10 lõike 1 punktiga d asendamisele kuuluva toimeainena.
                  Biotsiidide puhul antakse luba järgmistel tingimustel.

                              1)

                              Toote hindamisel pööratakse erilist tähelepanu loataotlusega hõlmatud kasutusaladega seotud kokkupuutele, riskidele ja tõhususele, mida liidu tasandil ei ole toimeaine riskide hindamisel käsitletud.

                              2)

                              Pidades silmas hinnatud kasutusviiside puhul kindlaks tehtud riske, tuleb toote hindamisel pöörata erilist tähelepanu:

                                          a)

                                          kutselistele kasutajatele;

                                          b)

                                          muudele kui kutselistele kasutajatele;

                                          c)

                                          üldsuse ja väikelaste teisesele kokkupuutele;

                                          d)

                                          keskkonna puhul pinnaveele, setetele ja pinnasele.

                        Töödeldud toodete turulelaskmisel kohaldatakse järgmist tingimust.
                  Isik, kes vastutab sellise töödeldud toote turulelaskmise eest, mida on töödeldud toimeainega PHMB (1415; 4,7) või mis seda sisaldab, tagab, et kõnealuse töödeldud toote märgis sisaldab määruse (EL) nr 528/2012 artikli 58 lõike 3 teises lõigus esitatud teavet.

                  4

                  Toimeainet PHMB (1415; 4,7) käsitatakse kooskõlas määruse (EL) nr 528/2012 artikli 10 lõike 1 punktiga d asendamisele kuuluva toimeainena.
                  Biotsiidide puhul antakse luba järgmistel tingimustel.

                              1)

                              Toote hindamisel pööratakse erilist tähelepanu loataotlusega hõlmatud kasutusaladega seotud kokkupuutele, riskidele ja tõhususele, mida liidu tasandil ei ole toimeaine riskide hindamisel käsitletud.

                              2)

                              Pidades silmas hinnatud kasutusviiside puhul kindlaks tehtud riske, tuleb toote hindamisel pöörata erilist tähelepanu:

                                          a)

                                          kutselistele kasutajatele;

                                          b)

                                          muudele kui kutselistele kasutajatele;

                                          c)

                                          üldsuse teisesele kokkupuutele;

                                          d)

                                          keskkonna puhul pinnaveele, setetele ja pinnasele.

                              3)

                              Toodete puhul, millest võib tekkida jääke toidus või söödas, tuleb kontrollida, kas on vaja kehtestada uued või muudetud jääkide piirnormid vastavalt Euroopa Parlamendi ja nõukogu määrusele (EÜ) nr 470/2009 (2) või Euroopa Parlamendi ja nõukogu määrusele (EÜ) nr 396/2005, (3) ning võtta asjakohased riskivähendamismeetmed, mis tagavad, et kohaldatavaid jääkide piirnorme ei ületataks.

                              4)

                              Tooteid ei kasutata toiduga kokkupuutumiseks ette nähtud materjalides ja esemetes määruse (EÜ) nr 1935/2004 artikli 1 lõike 1 tähenduses, välja arvatud juhul, kui komisjon on kehtestanud toimeaine PHMB (1415; 4,7) puhul konkreetsed toidu sisse migreerumise piirnormid või kui on tehtud kindlaks, et sellised piirnormid ei ole vajalikud.
                              Töödeldud toodete turulelaskmisel kohaldatakse järgmist tingimust.
                              Isik, kes vastutab sellise töödeldud toote turulelaskmise eest, mida on töödeldud toimeainega PHMB (1415; 4,7) või mis seda sisaldab, tagab, et kõnealuse töödeldud toote märgis sisaldab määruse (EL) nr 528/2012 artikli 58 lõike 3 teises lõigus esitatud teavet.

         (1)  Selles veerus esitatud puhtusaste on minimaalne puhtusaste, mille juures toimeainet hinnati. Turule lastud tootes võib olla sama või erineva puhtusastmega toimeaine, kui on tõendatud, et see on tehniliselt samaväärne hinnatud toimeainega.

         (2)  Euroopa Parlamendi ja nõukogu 6. mai 2009. aasta määrus (EÜ) nr 470/2009, milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomsetes toiduainetes ning millega tunnistatakse kehtetuks nõukogu määrus (EMÜ) nr 2377/90 ning muudetakse Euroopa Parlamendi ja nõukogu direktiivi 2001/82/EÜ ja Euroopa Parlamendi ja nõukogu määrust (EÜ) nr 726/2004 (ELT L 152, 16.6.2009, lk 11).

         (3)  Euroopa Parlamendi ja nõukogu 23. veebruari 2005. aasta määrus (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (ELT L 70, 16.3.2005, lk 1).


title: Komisjoni rakendusmäärus (EL) 2018/671, 2. mai 2018, millega kehtestatakse Hiina Rahvavabariigist pärit elektrijalgrataste impordi registreerimise nõue

text:
               3.5.2018

               ET

               Euroopa Liidu Teataja

               L 113/4

         KOMISJONI RAKENDUSMÄÄRUS (EL) 2018/671,
   2. mai 2018,
   millega kehtestatakse Hiina Rahvavabariigist pärit elektrijalgrataste impordi registreerimise nõue
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (1) (edaspidi „dumpinguvastane alusmäärus“), eriti selle artikli 14 lõiget 5,
   võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1037 kaitse kohta subsideeritud impordi eest riikidest, mis ei ole Euroopa Liidu liikmed (2) (edaspidi „subsiidiumivastane alusmäärus“), eriti selle artikli 24 lõiget 5,
   olles teavitanud liikmesriike
   ning arvestades järgmist:

               (1)

               20. oktoobril 2017 teatas Euroopa Komisjon (edaspidi „komisjon“) Euroopa Liidu Teatajas
                   (3) avaldatud teates (edaspidi „dumpinguvastase menetluse algatamise teade“) dumpinguvastase menetluse algatamisest Hiina Rahvavabariigist (edaspidi „HRV“) pärit elektrijalgrataste impordi suhtes pärast seda, kui Euroopa jalgrattatootjate ühendus (edaspidi „kaebuse esitaja“ või „EBMA“) oli 8. septembril 2017 esitanud kaebuse nende tootjate nimel, kelle arvele langeb üle 25 % elektrijalgrataste toodangust kogu liidus.

               (2)

               21. detsembril 2017 teatas Euroopa Komisjon Euroopa Liidu Teatajas
                   (4) avaldatud teates (edaspidi „subsiidiumivastase menetluse algatamise teade“) subsiidiumivastase menetluse algatamisest HRVst pärit elektrijalgrataste impordi suhtes pärast seda, kui kaebuse esitaja oli 8. novembril 2017 esitanud kaebuse tootjate nimel, kelle arvele langeb üle 25 % elektrijalgrataste toodangust kogu liidus.

         1.   VAATLUSALUNE TOODE JA SAMASUGUNE TOODE

               (3)

               Registreerimisele kuuluva toote (edaspidi „vaatlusalune toode“) puhul on mõlemas menetluses tegemist pedaalidega ja elektrilise abimootoriga jalgratastega, mis pärinevad HRVst ning kuuluvad praegu CN-koodide 8711 60 10 ja ex 8711 60 90 (TARICi kood 8711609010) alla. Need CN-koodid ja TARICi koodid on esitatud ainult teavitamise eesmärgil.

         2.   TAOTLUS

               (4)

               Kaebuse esitaja väljendas oma kaebuses kavatsust taotleda registreerimist. 31. jaanuaril 2018 esitas kaebuse esitaja registreerimistaotlused vastavalt dumpinguvastase alusmääruse artikli 14 lõikele 5 ja subsiidiumivastase alusmääruse artikli 24 lõikele 5. Kaebuse esitaja nõudis, et kehtestataks vaatlusaluse toote impordi registreerimise nõue, et edaspidi saaks kõnealuse impordi suhtes kohaldada meetmeid alates impordi registreerimise kuupäevast, kui on täidetud kõik alusmääruses sätestatud tingimused.

         3.   REGISTREERIMISE ALUSED

               (5)

               Vastavalt dumpinguvastase alusmääruse artikli 14 lõikele 5 ja subsiidiumivastase alusmääruse artikli 24 lõikele 5 võib komisjon anda tolliasutustele korralduse võtta asjakohaseid meetmeid impordi registreerimiseks, et selle impordi suhtes saaks seejärel alates registreerimiskuupäevast neid meetmeid kohaldada, kui on täidetud kõik alusmääruses sätestatud tingimused. Impordi registreerimise nõude võib kehtestada pärast liidu tootmisharu sellekohast taotlust, mis sisaldab piisavalt tõendusmaterjali, mis õigustab sellise meetme võtmist.

               (6)

               Kaebuse esitaja väitis, et registreerimine on õigustatud, sest vaatlusalust toodet müüakse dumpinguhinnaga ja subsideeritakse. Märkimisväärne kahju liidu tootmisharule tuleneb madala hinnaga impordi suurenemisest, mis kahjustab võimalike lõplike tollimaksude leevendavat mõju, võimaldades varuda lattu tooteid enne 2018. aasta müügihooaega.

               (7)

               Komisjon vaatas taotluse läbi, võttes arvesse dumpinguvastase alusmääruse artikli 10 lõiget 4 ja subsiidiumivastase alusmääruse artikli 16 lõiget 4.

               (8)

               Taotluse dumpinguosa puhul kontrollis komisjon, kas importijad olid või oleksid pidanud olema dumpingu kestusest ja väidetavast või kindlakstehtud kahjust teadlikud. Samuti analüüsiti seda, kas import suureneb märgatavalt veelgi, mis selle ajastust, mahtu ja muid asjaolusid arvestades võib tõenäoliselt olulisel määral vähendada kohaldatava lõpliku tollimaksu leevendavat mõju.

               (9)

               Taotluse subsideerimisosa puhul kontrollis komisjon, kas taotlus sisaldab tõendeid kriitiliste asjaolude kohta, mille puhul tasakaalustatavast subsiidiumist kasu saav vaatlusaluse toote massiline import on suhteliselt lühikese aja jooksul tekitanud raskesti heastatavat kahju, ning kas sellise kahju kordumise vältimiseks peetakse vajalikuks määrata sellele impordile tagasiulatuvalt tasakaalustav tollimaks.

         3.1.   Importijate teadlikkus dumpingust, selle ulatusest ja väidetavast kahjust

               (10)

               Seoses dumpinguga on komisjonil selles etapis piisavalt tõendeid selle kohta, et HRVst imporditud vaatlusalust toodet müüakse dumpinguhinnaga. Kaebuse esitaja edastatud tõendite aluseks on eelkõige normaalväärtus, mis põhineb siseriiklikel hindadel ja Šveitsi valimisel võrdlusriigiks vastavalt dumpinguvastase alusmääruse artikli 2 lõikele 7.

               (11)

               Tõendid dumpingu kohta põhinevad niimoodi kindlaks määratud normaalväärtuse võrdlusel liitu ekspordiks müüdava vaatlusaluse toote ekspordihinnaga (tehasehindade tasemel). Võttes aga arvesse väidetavate dumpingumarginaalide suurust (vahemikus 193–430 %), kinnitavad esitatud tõendid praeguses etapis piisavalt seda, et eksportivad tootjad kasutavad dumpingut.

               (12)

               See teave esitati menetluse algatamise teates 20. oktoobril 2017.

               (13)

               Seotud importijaga eksportiv tootja Giant väitis, et dumpinguvastase uurimise alustamisest ei piisa selleks, et olla dumpingust teadlik.

               (14)

               Algatamisteade on pärast Euroopa Liidu Teatajas avaldamist avalik dokument, mis on kõigile importijatele kättesaadav. Lisaks on importijatel kui uurimises osalevatel huvitatud isikutel juurdepääs kaebuse mittekonfidentsiaalsele versioonile. Seetõttu järeldas komisjon, et importijad teadsid või oleksid pidanud väidetavast dumpingust, selle ulatusest ja väidetavast kahjust teada saama hiljemalt teate avaldamise hetkel.

               (15)

               Sama huvitatud isik väitis, et importija puhul ei saa eeldada, et ta on teadlik dumpinguvastase määruse artikli 2 lõike 7 kohaldamisest ja veelgi vähem suudab ta prognoosida normaalväärtust, mille alusel Hiinast liitu suunatava ekspordi hindu tuleks hinnata.

               (16)

               Komisjon märkis, et dumpinguvastase määruse artikli 2 lõike 7 kohaldamine on kirjas kaebuses ja sellele on osutatud ka algatamisteates.

               (17)

               Kaebuse esitaja edastas ka piisavad tõendid väidetava kahju kohta ja tõendas liidu turuosa järsku vähenemist 42,5 %-lt 2014. aastal 28,6 %-le kaebuses osutatud perioodil ning väikest ja veelgi vähenevat kasumlikkust, s.o 3,4 %-lt käibest 2,1 %-le kaebuses osutatud perioodil, samuti esitas ta arvutused madalama hinnaga müügi kohta, mis jäid vahemikku 153–206 %.

               (18)

               Seega järeldas komisjon, et taotluse dumpinguosa puhul on esimene registreerimiskriteerium täidetud.

         3.2.   Impordi jätkuv märkimisväärne suurenemine

               (19)

               Eurostati andmed ei võimalda liitu saabuva elektrijalgrataste impordi arengut igakülgselt analüüsida. Kuigi uurimisperiood algab oktoobriga 2016, klassifitseeriti elektrijalgrataste impordist hinnanguliselt 99 % kuni jaanuarini 2017 sellise CN-koodi alla, mis hõlmab muid tooteid.

               (20)

               Seoses sellega edastas kaebuse esitaja üksikasjalikud andmed, mis põhinevad Hiina tolliasutuste ekspordiandmetel ja hõlmavad ajavahemikku alates jaanuarist 2014 kuni veebruarini 2018. Huvitatud isikute esitatud andmete põhjal ja statistika võrdlemisel jõudis komisjon järeldusele, et HRVst väljuva ekspordi ja liitu saabuva impordi vahel on kahe kuu pikkune ajaline nihe.

               (21)

               Seepärast järeldas komisjon, et Hiina tolliasutuste ekspordiandmete puhul on tegemist esmapilgul usutavate piisavate tõenditega liitu kahe kuu pikkuse ajalise nihkega saabuva impordi kohta. Selleks et määrata kindlaks impordi väärtus uurimisperioodil (s.o 1. oktoober 2016 – 30. september 2017), kasutas komisjon seega Hiina ekspordiandmeid, mis hõlmavad ajavahemikku alates augustist 2016 kuni juulini 2017.

               (22)

               Võrreldes ajavahemikuga alates novembrist 2016 kuni veebruarini 2017 suurenes ajavahemikul novembrist 2017 kuni veebruarini 2018 HRVst liitu suunatud ekspordi maht 82 %. Peale selle oli ajavahemikul alates novembrist 2017 kuni veebruarini 2018 HRVst liitu suunatud ekspordi igakuine maht 64 % suurem kui liitu saabuva impordi igakuine maht uurimisperioodil. Komisjon leidis, et need näitajad annavad tunnistust impordi märkimisväärsest suurenemisest.

               (23)

               Mõned sõltumatud importijad ja Giant väitsid, et esialgsed Hiina ekspordiandmed, millele kaebuse esitaja tugineb oma registreerimistaotluses, tuleks mittekonfidentsiaalsetes dokumentides avalikustada, et tagada andmeallika ja esitatud andmete usaldusväärsus. Importijad väitsid, et kasutatud koode ei ole märgitud ja need võivad hõlmata ka muid tooteid.

               (24)

               Kaebuse esitaja edastas komisjonile taotlust toetava üksikasjaliku statistika. Nende andmete avalikustamine oleks vastuolus autoriõigusega. Samas tegi kaebuse esitaja koondandmed ekspordi kohta kuude ja aasta lõikes kättesaadavaks taotluse mittekonfidentsiaalses versioonis. Kaebuse esitaja märkis ka seda, et andmeallikaks on Hiina tolliasutused, esitas kasutatud koodid ja selgitas metoodikat, kuidas jäetakse välja vaatlusalusest tootest erinevad tooted. Sellisena oli allikas teada ja andmed saadaval tasu eest. Neid andmeid kinnitas üldjoontes ka Eurostat olemasoleva perioodi kohta. Mitte ükski teine huvitatud isik ei esitanud alternatiivandmeid ega -metoodikat. Neid asjaolusid ning koondandmete avalikustamise määra ja mittekonfidentsiaalse toimiku suhtes kasutatud metoodikat arvesse võttes on komisjon järeldusel, et sisendandmed ei ole asjaomasele isikule kaitseõiguste teostamiseks vajalikud. Seepärast tuli see väide tagasi lükata.

               (25)

               Mõned sõltumatud importijad väitsid veel seda, et varude kogumine ei ole võimalik, kuna toote väljatöötamise ja tarnimise vaheline aeg on pikk. Selles suhtes leidis komisjon, et ajavahemik alates elektrijalgratta väljatöötamisest kuni selle tegeliku tarnimiseni ei välista võimalust varuda lattu juba väljatöötatud elektrijalgrattaid, arvestades eelkõige kaebuse esitaja edastatud teavet HRV vaba tootmisvõimsuse kohta. Olemasolevad statistilised tõendusmaterjalid toetasid ka väidet impordi märkimisväärse suurenemise kohta. Seepärast lükati see väide tagasi.

               (26)

               Mõned sõltumatud importijad ja Giant eitasid asjaolu, et Hiina ekspordi suurenemine tõendab impordi märkimisväärset suurenemist, ja väitsid, et see kajastab elektrijalgrataste müügi hooajalisust. Komisjon leidis, et hooajalisus ei mõjuta aastate kaupa tehtavat võrdlust, ja esitas tõendusmaterjali impordimahu 82 % suurenemise kohta alates juhtumi menetluse algusest. Seepärast lükati see väide tagasi.

               (27)

               Giant eitas impordi märkimisväärsust ja väitis, et import ei ole nii suur, kui palju suureneb liidus üldine nõudlus elektrijalgrataste järele, või on sellega kooskõlas. Giant tsiteeris Euroopa jalgrattatööstuse konföderatsiooni (CONEBI) väljaannet, milles prognoositi suurenemiseks 22,2 % võrreldes 2015. aastaga, ja kaebuse esitaja EBMA väljaannet, milles prognoositi 2017. aastaks suurenemist 23 % võrreldes 2016. aastaga. Gianti väitel on õige alustada impordi suurenemise hindamist alates oktoobrist 2017. Giant arvutas Eurostati impordiandmete alusel, et ajavahemikus alates oktoobrist 2017 kuni jaanuarini 2018 on elektrijalgrataste import suurenenud kuus 8,7 %.

               (28)

               Komisjon märgib, et Gianti väitel on HRVst saadetud ekspordi ja liitu siseneva impordi vaheline tarneaeg „vähemalt üks või kaks kuud“. Sellest tulenevalt vastab 2017. aasta oktoobrikuu import HRVst 2017. aasta augustis, st enne uurimise alustamist, saadetud ekspordile. Peale selle oli ajavahemikul alates augustist 2017 kuni veebruarini 2018 HRVst liitu suunatud ekspordi igakuine maht 36 % suurem kui liitu saabuva impordi igakuine maht uurimisperioodil. Selle suurenemismäära puhule ei võeta arvesse seda, et juba uurimisperioodil oli import märkimisväärselt suurenenud ning ületab suuresti liidu turu nõudluse suurenemise 2016. ja 2017. aastal.

               (29)

               Seega järeldas komisjon, et taotluse dumpinguosa puhul on ka teine registreerimiskriteerium täidetud.

         3.3.   Dumpinguvastase tollimaksu leevendava mõju vähenemine

               (30)

               Komisjonil on piisavalt tõendeid selle kohta, et kui üha alanevate hindadega import HRVst jätkuvalt suureneks, tekitaks see veelgi rohkem kahju.

               (31)

               Nagu põhjendustes 19–29 märgitud, on piisavalt tõendeid vaatlusaluse toote impordi märkimisväärse suurenemise kohta.

               (32)

               Lisaks on tõendeid ka vaatlusaluse toote impordihinna edasise alanemise kohta. Ajavahemikul alates novembrist 2017 kuni veebruarini 2018 oli HRVst liitu saabuva impordi keskmine hind eurodes tõepoolest 8 % väiksem kui ajavahemikul alates novembrist 2016 kuni veebruarini 2017 ja 7 % väiksem kui uurimisperioodil.

               (33)

               Täiendavad asjaolud tõendavad, et impordi edasine märkimisväärne suurenemine võib kahjustada kohaldatavate tollimaksude leevendavat mõju. Tõepoolest on põhjust eeldada, et enne ajutiste meetmete vastuvõtmist, kui seda peaks tehtama, võib vaatlusaluse toote import veelgi suureneda, sest meetmed võetaks vastu hiljemalt 20. juuli paiku, mis ühtlasi kattuks elektrijalgrataste 2018. aasta müügihooaja lõpuga.

               (34)

               Pidades silmas ajastust, mahtu ja asjaolusid (näiteks HRV ülemäärast tootmisvõimsust ja Hiina eksportivate tootjate hinnakäitumist), on tõenäoline, et impordi selline suurenemine pärast juhtumi algatamist võib oluliselt kahjustada lõpliku tollimaksu leevendavat mõju, kui maksu ei kohaldata tagasiulatuvalt.

               (35)

               Seepärast järeldas komisjon, et taotluse dumpinguosa puhul on ka kolmas registreerimiskriteerium täidetud.

         3.4.   Subsideeritud toote massiline import on suhteliselt lühikese aja jooksul tekitanud raskesti heastatavat kahju

               (36)

               Seoses subsideerimisega on komisjonil piisavalt tõendeid selle kohta, et HRVst pärit vaatlusaluse toote importi subsideeritakse. Väidetavad subsiidiumid hõlmavad muu hulgas järgmist: i) rahaliste vahendite või kohustuste (nt toetused, soodustingimustel laenud, riigile kuuluvatelt ja erapankadelt otsekrediidi saamine, ekspordikrediidid ja -tagatised ning ekspordikindlustus) otsene ülekandmine; ii) valitsuse saamata või kogumata jäänud tulu, näiteks tulumaksuvähendused ja -vabastus, imporditollitariifi vähendamine ning käibemaksuvabastus ja käibemaksu vähendamine, ning iii) riiklikud sisendmaterjali-, maa- ja energiatarned tegelikust maksumusest väiksema tasu eest. See tõendusmaterjal tehti kättesaadavaks kaebuse avalikus versioonis ja piisavaid tõendeid käsitlevas seletuskirjas.

               (37)

               Väidetavalt on need eespool nimetatud kavad subsiidiumid, kuna nendega kaasneb HRV valitsuse või muude piirkondlike valitsuste (sealhulgas avaliku sektori asutuste) rahaline toetus ja seeläbi kasu vaatlusalust toodet eksportivatele tootjatele. Väidetavalt sõltuvad kõnealused meetmed eksporditegevusest ja/või kodumaiste kaupade eelistamisest importkaupadele ja/või piirduvad üksnes teatavate sektorite ja/või teatavat tüüpi ettevõtjate ja/või asukohtadega ning on seega konkreetsed ja tasakaalustatavad.

               (38)

               Seepärast tõendavad kättesaadavad tõendid praeguses etapis järeldust, et vaatlusaluse toote eksport saab kasu tasakaalustatavatest subsiidiumidest.

               (39)

               Peale selle on komisjoni käsutuses piisavalt tõendeid selle kohta, et eksportivate tootjate subsideerimistavad põhjustavad liidu tootmisharule olulist kahju. Kaebustes ja registreerimisnõudega seoses tehtud avaldustes esitatud tõenditest impordimahu kohta ilmneb impordi oluline kasv absoluutarvudes ning turuosas ajavahemikus alates 2014. aastast kuni uurimisperioodini ja ka viimastel kuudel. Eelkõige näitavad kättesaadavad tõendid, et Hiina eksportivad tootjad on vaatlusaluse toote eksporti liitu rohkem kui kolmekordistanud (219 tuhandelt ühikult 703 tuhandele ühikule (ehk + 484 tuhat ühikut), mistõttu suurenes turuosa järsult 19,2 %-lt 33 %-le. Nagu eespool põhjenduses 22 märgitud, jätkus samasugune suundumus ka ajavahemikus alates novembrist 2017 kuni veebruarini 2018. Kokkuvõtlikult võib öelda, et tõendite kohaselt kahjustab HRVst pärit elektrijalgrataste impordi tohutu suurenemine liidu tööstusharu olukorda ja muu hulgas vähendab selle kasumlikkust. Tõendiks dumpinguvastase alusmääruse artikli 3 lõikes 5 ja subsiidiumivastase alusmääruse artikli 8 lõikes 4 loetletud kahjunäitajate kohta on kaebustes ja registreerimisnõudega seotud avaldustes esitatud andmed.

               (40)

               Lisaks hindas komisjon selles etapis, kas kahju, mida kanti, on raskesti heastatav. Kuna Hiina tarnijad on integreeritud liidu tootmisharu tarbijate tarneahelatesse, võivad need tarbijad suhtuda vastumeelselt tarnijate vahetamisse liidu tootjate vastu. Peale selle ei ole liidu tootmisharu kliendid tõenäoliselt nõus maksma liidu tootmisharu kõrgemaid hindu isegi juhul, kui komisjon peakski tulevikus kehtestama tasakaalustavad meetmed, millel puudub tagasiulatuv mõju. Oht, mis on seotud turuosa jäädava kaotamise või sissetuleku vähenemisega, kujutab endast kahju, mida on raske heastada.

         3.5.   Kahju kordumise välistamine

               (41)

               Põhjenduses 39 esitatud andmeid ja põhjenduses 40 kirjeldatud kaalutlusi arvesse võttes pidas komisjon vajalikuks teha ettevalmistusi meetmete võimalikuks tagasiulatuvaks kohaldamiseks ja kehtestada sellise korduva kahju vältimiseks registreerimisnõue.

         4.   MENETLUS

               (42)

               Seepärast on komisjon seisukohal, et kaebuse esitaja on esitanud piisavalt tõendeid, et kehtestada vaatlusaluse toote impordi registreerimise nõue kooskõlas dumpinguvastase alusmääruse artikli 14 lõikega 5 ja subsiidiumivastase alusmääruse artikli 24 lõikega 5.

               (43)

               Kõigil huvitatud isikutel palutakse teha oma seisukohad kirjalikult teatavaks ja esitada asjakohased tõendid. Lisaks võib komisjon huvitatud isikud ära kuulata, kui nad esitavad kirjaliku taotluse, milles on näidatud, et neil on selleks konkreetsed põhjused.

         5.   REGISTREERIMINE

               (44)

               Vastavalt dumpinguvastase alusmääruse artikli 14 lõikele 5 ja subsiidiumivastase alusmääruse artikli 24 lõikele 5 tuleks kehtestada vaatlusaluse toote impordi registreerimise nõue selle tagamiseks, et kui uurimiste tulemusena kehtestatakse dumpinguvastased ja/või tasakaalustavad tollimaksud, on neid tollimakse asjakohaste tingimuste täitmise korral võimalik registreeritud impordilt kooskõlas kohaldatavate õigusnormidega tagasiulatuvalt sisse nõuda.

               (45)

               Kõik edaspidised kohustused tuleneksid dumpinguvastase ja subsiidiumivastase uurimise tulemustest.

               (46)

               Kaebuses, milles taotletakse dumpinguvastase uurimise algatamist, esitatud väidete põhjal on keskmine dumpingumarginaal vaatlusaluse toote puhul 193 %–430 % ja keskmine kahju korvamise määr 189 %. Võimaliku tulevikus kehtestatava kohustuse hinnanguline suurus on arvestatud kaebuse põhjal ja sätestatud kahju kõrvaldamise tasemel, st väärtuseliselt 189 % vaatlusaluse toote CIF-impordihinnast.

               (47)

               Praeguses uurimisetapis ei ole subsiidiumisumma suurust veel võimalik hinnata. Subsiidiumivastase uurimise algatamist taotlevas kaebuses esitatud väidete põhjal hinnatakse vaatlusaluse toote puhul kahju korvamise määraks 189 %. Võimaliku tulevikus kehtestatava kohustuse hinnanguline suurus on arvestatud subsiidiumivastase kaebuse põhjal ja sätestatud kahju kõrvaldamise tasemel, st väärtuseliselt 189 % vaatlusaluse toote CIF-impordihinnast.

         6.   ISIKUANDMETE TÖÖTLEMINE

               (48)

               Registreerimise käigus kogutud isikuandmeid töödeldakse vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (5),

         ON VASTU VÕTNUD KÄESOLEVA MÄÄRUSE:
   Artikkel 1
   1.   Tolliasutustele antakse määruse (EL) 2016/1036 artikli 14 lõike 5 ja määruse (EL) 2016/1037 artikli 24 lõike 5 kohaselt korraldus võtta asjakohased meetmed, et registreerida järgmiste toodete import Euroopa Liitu: Hiina Rahvavabariigist pärinevad ning praegu CN-koodide 8711 60 10 ja ex 8711 60 90 (TARICi kood 8711609010) alla kuuluvad pedaalidega ja elektrilise abimootoriga jalgrattad.
   2.   Registreerimisnõue aegub käesoleva määruse jõustumise kuupäevast üheksa kuu möödumisel.
   3.   Kõigil huvitatud isikutel palutakse kirjalikult teatavaks teha oma seisukohad, esitada asjakohased tõendid või taotleda ärakuulamist 21 päeva jooksul arvates käesoleva määruse avaldamise kuupäevast.
   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 2. mai 2018

            Komisjoni nimel

            president

         Jean-Claude JUNCKER

      (1)  ELT L 176, 30.6.2016, lk 21.

      (2)  ELT L 176, 30.6.2016, lk 55.

      (3)  ELT C 353, 20.10.2017, lk 19.

      (4)  ELT C 440, 21.12.2017, lk 22.

      (5)  EÜT L 8, 12.1.2001, lk 1.


title: Komisjoni rakendusmäärus (EL) 2018/693, 7. mai 2018, millega tehakse erand nõukogu määrusest (EÜ) nr 1967/2006 seoses keeluga püüda kala kaitstud elupaikade kohal, gangui-traaleritega püügi miinimumkaugusega rannikust ja minimaalse meresügavusega selle püügi korral teatavates Prantsusmaa (Provence-Alpes-Côte d'Azur) territoriaalvetes

text:
               8.5.2018

               ET

               Euroopa Liidu Teataja

               L 117/13

         KOMISJONI RAKENDUSMÄÄRUS (EL) 2018/693,
   7. mai 2018,
   millega tehakse erand nõukogu määrusest (EÜ) nr 1967/2006 seoses keeluga püüda kala kaitstud elupaikade kohal, gangui-traaleritega püügi miinimumkaugusega rannikust ja minimaalse meresügavusega selle püügi korral teatavates Prantsusmaa (Provence-Alpes-Côte d'Azur) territoriaalvetes
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 21. detsembri 2006. aasta määrust (EÜ) nr 1967/2006, mis käsitleb Vahemere kalavarude säästva kasutamise majandamismeetmeid, millega muudetakse määrust (EMÜ) nr 2847/93 ja tunnistatakse kehtetuks määrus (EÜ) nr 1626/94, (1) eelkõige selle artikli 4 lõiget 5 ning artikli 13 lõikeid 5 ja 10,
   ning arvestades järgmist:

               (1)

               Määruse (EÜ) nr 1967/2006 artikli 4 lõikega 1 on keelatud traalnootade, tragide, sein-, paadi-, kalda- või samalaadsete nootadega püük mererohu, eelkõige Posidonia oceanica või muude mereliste seemnetaimede kasvukohtades.

               (2)

               Liikmesriigi taotluse korral võib komisjon teha määruse (EÜ) nr 1967/2006 artikli 4 lõikest 1 erandi, kui on täidetud teatavad artikli 4 lõikes 5 sätestatud tingimused.

               (3)

               Määruse (EÜ) nr 1967/2006 artikli 13 lõike 1 kohaselt on keelatud veetavate püügivahendite kasutamine rannikust kuni 3 meremiili kaugusel või kuni 50 m kaugusel samasügavusjoonest, kui kõnealune sügavus saavutatakse rannikule lähemal.

               (4)

               Liikmesriigi taotluse korral võib komisjon teha määruse (EÜ) nr 1967/2006 artikli 13 lõikest 1 erandi, kui on täidetud teatavad artikli 13 lõigetes 5 ja 9 sätestatud tingimused.

               (5)

               Komisjon sai Prantsusmaalt 18. mail 2011 taotluse erandi tegemiseks kõnealuse määruse artikli 4 lõike 1 esimesest lõigust ning artikli 13 lõike 1 esimesest lõigust ja sama artikli lõikest 2 gangui-traalerite kasutamiseks teatavates Prantsusmaa territoriaalvetes asuvates merepiirkondades, mererohu Posidonia oceanica kasvukohtade kohal ja 3 meremiili kaugusel kaldast, olenemata vee sügavusest.

               (6)

               Prantsusmaa eranditaotlus vastas määruse (EÜ) nr 1967/2006 artikli 4 lõikes 5 ning artikli 13 lõigetes 5 ja 9 sätestatud tingimustele ja komisjoni rakendusmäärusega (EL) nr 586/2014 (2) lubati kehtestada erand kuni 6. juunini 2017.

               (7)

               Komisjon sai Prantsusmaalt 16. juunil 2017 taotluse erandi pikendamiseks pärast 6. juunit 2017. Prantsusmaa esitas erandite põhjendamiseks ajakohase teabe ja andmed, sealhulgas Prantsusmaa poolt 13. mail 2014 vastu võetud majandamiskava täitmise aruande (3).

               (8)

               Taotlus hõlmab kooskõlas määruse (EÜ) nr 1967/2006 artikli 4 lõike 5 esimese lõiguga kalapüüki laevadega, mille kogupikkus on kuni 12 meetrit ja mootorivõimsus on kuni 85 kW ning püügil veetavate põhjavõrkudega, mida tavaliselt kasutatakse Posidonia kasvukohtadel.

               (9)

               Kalanduse teadus-, tehnika- ja majanduskomitee (STECF) hindas juulis 2017 toimunud 55. täiskogu istungil Prantsusmaa eranditaotlusi ja asjaomast rakendusaruannet. Prantsusmaa esitatud täiendavaid andmeid ja selgitusi hindas STECF oma novembris 2017 toimunud 56. täiskogu istungil. STECF järeldas, et Prantsusmaa ametiasutuste esitatud andmed ei olnud piisavad ja neid tuleb täiendada. Seejärel esitas Prantsusmaa komisjonile piisavad selgitused. Gangui-traalerite praegused omadused ei võimalda esitada nende tegevuse kohta täielikke andmeid, kuna väikeste laevade puhul ei kohaldata ühenduse kontrollisüsteemi teatavaid sätteid, näiteks seoses püügipäeviku andmete ja laevaseiresüsteemidega. Prantsusmaa põhjendas taotletud erandeid teaduslike ja tehniliste andmetega, mida ta esitas määruse (EÜ) nr 1967/2006 nõuete kohta. Lisaks võttis Prantsusmaa vastu konkreetsed meetmed, sealhulgas täieliku komplekti gangui-traaleritega toimuva püügi uusi kontrolli- ja seiremeetmeid, mille abil on võimalik kinnitada hinnangut gangui-traalerite kasutamisele. Kõnealused meetmed on ette nähtud 16. märtsil 2018 vastu võetud riikliku dekreediga (4).

               (10)

               Prantsusmaa peaks teaduslikele ja tehnilistele andmetele tuginedes esitama Posidonia mererohuga kaetud ala ajakohastatud kaardi ning iga-aastase aruande täiendavate kontrolli- ja seiremeetmete rakendamise ning asjaomaste erandite tegemise nõuete täitmise kohta, sealhulgas teabe kõigi vajalike vastuvõetud meetmete kohta. Sellele tuginedes on komisjon seisukohal, et Prantsusmaa eranditaotluse võib lugeda määruse (EÜ) nr 1967/2006 artikli 4 lõikes 5 ning artikli 13 lõigetes 5 ja 9 sätestatud tingimustele vastavaks.

               (11)

               Kooskõlas määruse (EÜ) nr 1967/2006 artikli 4 lõike 5 esimese lõigu punktides ii ja iii sätestatud nõuete alusel kehtestatud ülemmääradega mõjutab asjaomane püük umbes 15 % Prantsusmaa majandamiskavaga hõlmatud Posidonia oceanica mererohuga kaetud alast ja 5,8 % Prantsusmaa territoriaalvetes asuvatest mererohuga kaetud aladest.

               (12)

               Kõnealustes merepiirkondades esinevad erilised geograafilised piirangud, sest mandrilava ei ulatu kaugele.

               (13)

               Asjaomane püük ei mõjuta märkimisväärselt merekeskkonda.

               (14)

               Gangui-traaleritega püütakse eri liike, mille puhul on tegu ökoloogilise nišiga; selle püügi käigus saadud saagi koostist, eriti püütud liikide arvu, muude püügivahendite puhul ei esine. Seetõttu ei ole selleks püügiks võimalik kasutada muid vahendeid.

               (15)

               Prantsusmaa taotletud erandid mõjutavad vaid väheseid laevu (24 laeva). Võrreldes 2014. aastaga, mil kala püüdis 36 laeva, on püügikoormus laevade arvu näol oluliselt vähenenud.

               (16)

               Majandamiskavaga tagatakse, et tulevikus püügikoormust ei suurendata, sest kalapüügiload väljastatakse Prantsusmaa poolt juba eelnevalt püügiloa saanud konkreetsele 24 laevale, mille koguvõimsus on 1 136 kW. Komisjon võtab arvesse ka seda, et Prantsusmaa sõnul kahandatakse püügikoormust laevade arvu järkjärgulise vähendamise teel.

               (17)

               Taotlus hõlmab laevu, mis on püügiregistris olnud kauem kui viis aastat ning mis tegutsevad vastavalt Prantsusmaa majandamiskavale, mis võeti vastu kooskõlas määruse (EÜ) nr 1967/2006 artikli 19 lõikega 2.

               (18)

               Kõnealused alused on lisatud nimekirja, mis on edastatud komisjonile vastavalt määruse (EÜ) nr 1967/2006 artikli 13 lõikele 9.

               (19)

               Asjaomane püük vastab määruse (EÜ) nr 1967/2006 artikli 4, artikli 8 lõike 1 punkti h ja artikli 9 lõike 3 nõuetele.

               (20)

               Majandamiskava hõlmab kalapüügi seire meetmeid, täites seega nõukogu määruse (EÜ) nr 1224/2009 (5) artiklis 14 sätestatud tingimused.

               (21)

               Asjaomane püügitegevus ei häiri selliste laevade tegevust, mis kasutavad muid kalapüügivahendeid kui traalid, noodad või teised samalaadsed veetavad võrgud.

               (22)

               Gangui-traalerite tegevus on reguleeritud Prantsusmaa majandamiskavaga, millega tagatakse, et määruse (EÜ) nr 1967/2006 III lisas esitatud liikide püük oleks minimaalne.

               (23)

               Gangui-traalerite tegevuse eesmärk ei ole püüda peajalgseid.

               (24)

               Prantsusmaa majandamiskava hõlmab kalapüügi seire meetmeid, nagu on ette nähtud määruse (EÜ) nr 1967/2006 artikli 4 lõikes 5 ja artikli 13 lõike 9 kolmandas lõigus.

               (25)

               Seetõttu tuleks taotletud erandeid lubada.

               (26)

               Prantsusmaa peaks esitama komisjonile aruande ettenähtud ajaks ja kooskõlas Prantsusmaa majandamiskavas kehtestatud seirekavaga.

               (27)

               Erandi kehtivuse aega tuleks piirata, et oleks võimalik kiiresti võtta parandavaid majandamismeetmeid juhul, kui komisjonile esitatud aruandest ilmneb püütava liigi halb kaitsestaatus, samuti võimaldab erandi piiratud kehtivusaeg koguda paremaid teaduslikke andmeid majandamiskava täiustamiseks.

               (28)

               Käesoleva määrusega ette nähtud meetmed on kooskõlas kalanduse ja vesiviljeluse komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Erand
   Määruse (EÜ) nr 1967/2006 artikli 4 lõiget 1 ning artikli 13 lõikeid 1 ja 2 ei kohaldata Provence-Alpes-Côte d'Azuri piirkonna rannikuäärsetes Prantsusmaa territoriaalvetes gangui-traalerite suhtes,

               a)

               millel on registreerimisnumber, mis on nimetatud Prantsusmaa majandamiskavas, mille Prantsusmaa võttis vastu vastavalt määruse (EÜ) nr 1967/2006 artiklile 19;

               b)

               millega on kala püütud üle viie aasta ning mis ei ole kaasatud kehtestatud püügikoormuse suurendamisse tulevikus ning

               c)

               millel on püügiluba ja mis tegutseb Prantsusmaa majandamiskava alusel.

         Artikkel 2
   Aruandlus
   Prantsusmaa esitab komisjonile kahe aasta jooksul alates käesoleva määruse jõustumisest aruande, mis on koostatud vastavalt artiklis 1 osutatud Prantsusmaa majandamiskavas kehtestatud seirekavale.
   Käesoleva määruse jõustumisele järgneva iga aasta juuniks, esimest korda 2019. aasta juuniks, esitab Prantsusmaa komisjonile teaduslikele ja tehnilistele andmetele tugineva aruande täiendavate kontrolli- ja seiremeetmete rakendamise ning käesoleva määrusega ette nähtud erandite tegemise nõuete täitmise kohta.
   Artikkel 3
   Jõustumine
   Käesolev määrus jõustub kolmandal päeval pärast selle avaldamist Euroopa Liidu Teatajas.
   Seda kohaldatakse alates 11. maist 2018 kuni 11. maini 2020.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 7. mai 2018

            Komisjoni nimel

            president

         Jean-Claude JUNCKER

      (1)  ELT L 36, 8.2.2007, lk 6.

      (2)  Komisjoni 2. juuni 2014. aasta rakendusmäärus (EL) nr 586/2014, millega tehakse erand nõukogu määrusest (EÜ) nr 1967/2006 seoses keeluga püüda kala kaitstud elupaikade kohal ning gangui-traaleritega püügi miinimumkaugusega rannikust ja vee sügavusega selle püügi korral teatavates Prantsusmaa (Provence-Alpes-Côte d'Azur) territoriaalvetes (ELT L 164, 3.6.2014, lk 10).

      (3)  Arrêté du 13 mai 2014 portant adoption de plans de gestion pour les activités de pêche professionnelle à la senne tournante coulissante, à la drague, à la senne de plage et au gangui en mer Méditerranée par les navires battant pavillon français. JORF viide no 0122, 27.5.2014, lk 8669.

      (4)  ’Arrêté du 16 mars 2018 définissant un plan de contrôle et de suivi des débarquements pour les navires titulaires d'une autorisation européenne de pêche au gangui’, JORF viide no 0069, 23. märts 2018, tekst no 43.

      (5)  Nõukogu 20. novembri 2009. aasta määrus (EÜ) nr 1224/2009, millega luuakse ühenduse kontrollisüsteem ühise kalanduspoliitika eeskirjade järgimise tagamiseks, muudetakse määrusi (EÜ) nr 847/96, (EÜ) nr 2371/2002, (EÜ) nr 811/2004, (EÜ) nr 768/2005, (EÜ) nr 2115/2005, (EÜ) nr 2166/2005, (EÜ) nr 388/2006, (EÜ) nr 509/2007, (EÜ) nr 676/2007, (EÜ) nr 1098/2007, (EÜ) nr 1300/2008, (EÜ) nr 1342/2008 ning tunnistatakse kehtetuks määrused (EMÜ) nr 2847/93, (EÜ) nr 1627/94 ja (EÜ) nr 1966/2006 (ELT L 343, 22.12.2009, lk 1).


title: Komisjoni rakendusmäärus (EL) 2018/691, 7. mai 2018, millega kiidetakse heaks põhiaine talk E553B kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse rakendusmääruse (EL) nr 540/2011 lisa (EMPs kohaldatav tekst )

text:
                  8.5.2018

                  ET

                  Euroopa Liidu Teataja

                  L 117/6

            KOMISJONI RAKENDUSMÄÄRUS (EL) 2018/691,
      7. mai 2018,
      millega kiidetakse heaks põhiaine talk E553B kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse rakendusmääruse (EL) nr 540/2011 lisa
      (EMPs kohaldatav tekst)
      EUROOPA KOMISJON,
      võttes arvesse Euroopa Liidu toimimise lepingut,
      võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ (1) kehtetuks tunnistamise kohta, eriti selle artikli 23 lõiget 5 koostoimes artikli 13 lõikega 2,
      ning arvestades järgmist:

                  (1)

                  Komisjon sai 23. juulil 2015 ettevõtjalt Compo Expert France SAS määruse (EÜ) nr 1107/2009 artikli 23 lõike 3 kohase taotluse talk E553B heakskiitmiseks põhiainena. Taotlusele oli lisatud artikli 23 lõike 3 teises lõigus nõutav teave.

                  (2)

                  Komisjon palus Euroopa Toiduohutusametilt (edaspidi „toiduohutusamet“) teadusabi. Toiduohutusamet esitas komisjonile tehnilise aruande talk E553B kohta 6. juunil 2016 (2). Võttes arvesse taotleja esitatud lisadokumente, mis ta esitas vastusena liikmesriikide ja toiduohutusameti konsultatsioonide käigus saadud märkustele käitleja kokkupuute kohta, küsis komisjon toiduohutusametilt veel teaduslikku abi, et hinnata uut esitatud teavet. Toiduohutusamet esitas komisjonile teise tehnilise aruande talk E553B kohta 27. juulil 2017 (3).

                  (3)

                  Komisjon esitas läbivaatamisaruande kavandi (4)5. oktoobril 2017 ja käesoleva määruse eelnõu alalisele taime-, looma-, toidu- ja söödakomiteele 13. detsembril 2017 ning vormistas need dokumendid lõplikult komitee 22. märtsil 2018 toimunud koosolekuks.

                  (4)

                  Taotleja esitatud dokumentidest ilmneb, et talk E553B vastab Euroopa Parlamendi ja nõukogu määruse (EÜ) nr 178/2002 (5) artiklis 2 määratletud mõiste „toit“ kriteeriumidele. Kõnealust ainet ei kasutata üldjuhul taimekaitsevahendina, kuid sellegipoolest on nimetatud ainest ja veest koosnev toode taimekaitses kasulik. Seega tuleb seda käsitada kui põhiainet.

                  (5)

                  Uuringutest on ilmnenud, et talk E553B võib eeldatavalt üldjoontes vastata määruse (EÜ) nr 1107/2009 artiklis 23 sätestatud nõuetele, eelkõige seoses komisjoni läbivaatamisaruandes uuritud ja üksikasjalikult kirjeldatud kasutusviisidega. Seepärast on asjakohane talk E553B põhiainena heaks kiita.

                  (6)

                  Määruse (EÜ) nr 1107/2009 artikli 13 lõike 2 kohaselt koostoimes kõnealuse määruse artikliga 6 ning arvestades teaduse ja tehnika arengut on siiski vaja lisada teatavad heakskiitmise tingimused ja piirangud, mida on üksikasjalikult kirjeldatud käesoleva määruse I lisas.

                  (7)

                  Määruse (EÜ) nr 1107/2009 artikli 13 lõike 4 kohaselt tuleks komisjoni rakendusmääruse (EL) nr 540/2011 (6) lisa vastavalt muuta.

                  (8)

                  Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

            ON VASTU VÕTNUD KÄESOLEVA MÄÄRUSE:
      Artikkel 1
      Põhiaine heakskiitmine
      Talk E553B kiidetakse heaks põhiainena I lisa kohaselt.
      Artikkel 2
      Rakendusmääruse (EL) nr 540/2011 muutmine
      Rakendusmäärust (EL) nr 540/2011 muudetakse vastavalt käesoleva määruse II lisale.
      Artikkel 3
      Jõustumine
      Käesolev määrus jõustub kahekümnendal päeval pärast selle avaldamist Euroopa Liidu Teatajas.

         Käesolev määrus on tervikuna siduv ja vahetult kohaldatav kõikides liikmesriikides.
         Brüssel, 7. mai 2018

               Komisjoni nimel

               president

            Jean-Claude JUNCKER

         (1)  ELT L 309, 24.11.2009, lk 1.

         (2)  Euroopa Toiduohutusamet, 2016, Technical report on the outcome of the consultation with Member States and EFSA on the basic substance application for Talc E553B for use in plant protection as repellent on fruit trees and grapevine. EFSA supporting publication 2016:EN-1044. 29 lk

         (3)  Euroopa Toiduohutusamet, 2017, Technical report on the outcome of the consultation with Member States and EFSA on the basic substance application for Talc E553B for use in plant protection as repellent on fruit trees and grapevine. EFSA supporting publication 2017:EN-1277. 21 lk

         (4)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

         (5)  Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).

         (6)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

         I LISA

                     Tavanimetus, identifitseerimsnumbrid

                     IUPACi nimetus

                     Puhtus (1)

                     Heakskiitmise kuupäev

                     Erisätted

                     Talk E553B
                     CASi nr: 14807-96-6

                     Trimagneesiumdihüdroksiiddekaoksotetrasilikaat, trimagneesiumtetraräniundekaoksiidhüdraat
                     ränimineraal

                     Toiduks kasutatav vastavalt komisjoni määrusele (EL) nr 231/2012 (2).
                     < 0,1 % sissehingatavat kristallilist ränidioksiidi

                     28. mai 2018

                     Talki E553B kasutatakse vastavalt konkreetsetele tingimustele, mis on esitatud talk E553B kohta koostatud läbivaatamisaruande (SANTE/11639/2017) järeldustes ning eriti selle I ja II liites.

            (1)  Täiendavad andmed põhiaine identifitseerimiseks ning selle omaduste ja kasutamise kohta on esitatud läbivaatamisaruandes.

            (2)  Komisjoni 9. märtsi 2012. aasta määrus (EL) nr 231/2012, millega kehtestatakse Euroopa Parlamendi ja nõukogu määruse (EÜ) nr 1333/2008 II ja III lisas loetletud toidu lisaainete spetsifikatsioonid (ELT L 83, 22.3.2012, lk 1).

         II LISA
         Rakendusmääruse (EL) nr 540/2011 lisa C osasse lisatakse järgmine kanne:

                        „19

                        Talk E553B
                        CASi nr: 14807-96-6

                        Trimagneesiumdihüdroksiiddekaoksotetrasilikaat, trimagneesiumtetraräniundekaoksiidhüdraat
                        ränimineraal

                        Toiduks kasutatav vastavalt komisjoni määrusele (EL) nr 231/2012 (*1).
                        < 0,1 % sissehingatavat kristallilist ränidioksiidi

                        28. mai 2018

                        Talki E553B kasutatakse vastavalt konkreetsetele tingimustele, mis on esitatud talk E553B kohta koostatud läbivaatamisaruande (SANTE/11639/2017) järeldustes ning eriti selle I ja II liites.

            (*1)  Komisjoni 9. märtsi 2012. aasta määrus (EL) nr 231/2012, millega kehtestatakse Euroopa Parlamendi ja nõukogu määruse (EÜ) nr 1333/2008 II ja III lisas loetletud toidu lisaainete spetsifikatsioonid (ELT L 83, 22.3.2012, lk 1).“


title: Komisjoni rakendusmäärus (EL) 2018/1043, 24. juuli 2018, milles käsitletakse toimeaine fenamidooni heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmäärust (EL) nr 540/2011 (EMPs kohaldatav tekst)

text:
                  25.7.2018

                  ET

                  Euroopa Liidu Teataja

                  L 188/9

         KOMISJONI RAKENDUSMÄÄRUS (EL) 2018/1043,
         24. juuli 2018,
         milles käsitletakse toimeaine fenamidooni heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmäärust (EL) nr 540/2011
         (EMPs kohaldatav tekst)
         EUROOPA KOMISJON,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta (1), eriti selle artikli 20 lõiget 1 ja artikli 78 lõiget 2,
         ning arvestades järgmist:

                     (1)

                     Komisjoni direktiiviga 2003/68/EÜ (2) kanti toimeaine fenamidoon nõukogu direktiivi 91/414/EMÜ (3) I lisasse.

                     (2)

                     Direktiivi 91/414/EMÜ I lisasse kantud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (4) lisa A osas.

                     (3)

                     Toimeaine fenamidooni heakskiit, nagu on sätestatud rakendusmääruse (EL) nr 540/2011 lisa A osas, aegub 31. juulil 2019.

                     (4)

                     Kooskõlas komisjoni rakendusmääruse (EL) nr 844/2012 (5) artikliga 1 on kõnealuses artiklis sätestatud ajavahemikus esitatud taotlus fenamidooni heakskiidu pikendamiseks.

                     (5)

                     Taotleja esitas täiendavad toimikud, mida nõutakse vastavalt rakendusmääruse (EL) nr 844/2012 artiklile 6. Referentliikmesriik leidis, et taotlus on täielik.

                     (6)

                     Referentliikmesriik koostas kaasreferentliikmesriigiga konsulteerides pikendamise hindamise aruande ning esitas selle 12. veebruaril 2015 Euroopa Toiduohutusametile (edaspidi „toiduohutusamet“) ja komisjonile.

                     (7)

                     Toiduohutusamet edastas pikendamise hindamise aruande taotlejale ja liikmesriikidele märkuste esitamiseks ning edastas laekunud märkused komisjonile. Toiduohutusamet tegi täiendava kokkuvõtliku toimiku ka üldsusele kättesaadavaks.

                     (8)

                     Toiduohutusamet esitas 11. veebruaril 2016 komisjonile oma järelduse (6) selle kohta, kas fenamidoon võib eeldatavalt vastata määruse (EÜ) nr 1107/2009 artiklis 4 sätestatud heakskiitmise kriteeriumidele.

                     (9)

                     Toiduohutusamet tegi kindlaks konkreetsed probleemid. Eelkõige ei olnud võimalik teha järeldust fenamidooni genotoksilise potentsiaali kohta ega kehtestada tervisepõhiseid referentsväärtusi. Seetõttu ei saanud hinnata riski tarbijatele ega toiduga mitteseotud riske. Lisaks märgiti kõikide asjakohaste stsenaariumide puhul seoses põllukultuuridega, mida kasvatatakse mullas, mille pH on 7 või üle selle, et on väga võimalik põhjavee saastumine toksikoloogiliselt olulise metaboliidiga (RPA 412708), mille kogus ületab joogivee näitaja piirväärtuse 0,1 μg/l. Lisaks järeldas toiduohutusamet, et lõpule ei saa viia tarbijatele avalduva riski hindamist kokkupuute kohta teise põhjavee metaboliidiga (RPA 412636), mida leidub ka taimset ja loomset päritolu toidus. Samuti ei ole lõplikult määratletud jääke, mille alusel hinnata taime- ja loomakasvatussaaduste riske, kuna ei ole lisatud potentsiaalselt olulisi metaboliite. Lõpuks tegi toiduohutusamet järelduse, et lõpule ei saa viia metsimetajatega seotud riskihindamist ning et kättesaadava teabe põhjal ei saa välistada metaboliidi atsetofenooniga kokkupuutest tulenevat suurt riski veeorganismidele.

                     (10)

                     Komisjon palus taotluse esitajal esitada oma märkused toiduohutusameti järelduste kohta. Lisaks palus komisjon rakendusmääruse (EL) nr 844/2012 artikli 14 lõike 1 kolmanda lõigu kohaselt, et taotleja esitaks oma märkused pikendamist käsitleva aruande kavandi kohta. Taotleja esitas oma märkused ja need on põhjalikult läbi vaadatud.

                     (11)

                     Vaatamata taotleja esitatud väidetele ei ole võimalik kõnealuse ainega seotud probleeme lahendatuks lugeda.

                     (12)

                     Seega ei ole vähemalt ühe taimekaitsevahendi ühe või mitme iseloomuliku kasutusviisiga seoses leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud. Seega on asjakohane jätta toimeaine fenamidooni heakskiit vastavalt kõnealuse määruse artikli 20 lõike 1 punktile b pikendamata.

                     (13)

                     Seepärast tuleks rakendusmäärust (EL) nr 540/2011 vastavalt muuta.

                     (14)

                     Liikmesriikidele tuleks anda aega fenamidooni sisaldavate taimekaitsevahendite lubade tühistamiseks.

                     (15)

                     Kui liikmesriigid annavad fenamidooni sisaldavatele taimekaitsevahenditele ajapikendust kooskõlas määruse (EÜ) nr 1107/2009 artikliga 46, peab kõnealune ajavahemik lõppema hiljemalt 14. novembril 2019.

                     (16)

                     Komisjoni rakendusmäärusega (EL) 2018/917 (7) pikendati fenamidooni heakskiidu kehtivusaega 31. juulini 2019, et pikendamise saaks lõpule viia enne kõnealuse aine heakskiidu aegumist. Kuna aga pikendamata jätmise kohta on otsus tehtud enne kuupäeva, mil heakskiidu pikendamine aegub, tuleks hakata käesolevat määrust kohaldama nii kiiresti kui võimalik.

                     (17)

                     Käesolev määrus ei piira õigust esitada määruse (EÜ) nr 1107/2009 artikli 7 kohaselt fenamidooni heakskiitmise kohta uut taotlust.

                     (18)

                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Toimeaine heakskiidu pikendamata jätmine
            Toimeaine fenamidooni heakskiitu ei pikendata.

            Artikkel 2
            Rakendusmääruse (EL) nr 540/2011 muutmine
            Rakendusmääruse (EL) nr 540/2011 lisa A osas jäetakse välja fenamidooni käsitlev 62. rida.

            Artikkel 3
            Üleminekumeetmed
            Liikmesriigid võtavad toimeainet fenamidooni sisaldavate taimekaitsevahendite load tagasi hiljemalt 14. veebruariks 2019.

            Artikkel 4
            Ajapikendus
            Mis tahes ajapikendus, mille liikmesriik annab vastavalt määruse (EÜ) nr 1107/2009 artiklile 46, peab olema võimalikult lühike ja lõppema hiljemalt 14. novembriks 2019.

            Artikkel 5
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 24. juuli 2018

                  Komisjoni nimel

                  president

               Jean-Claude JUNCKER

            (1)  ELT L 309, 24.11.2009, lk 1.

            (2)  Komisjoni 11. juuli 2003. aasta direktiiv 2003/68/EÜ, millega muudetakse nõukogu direktiivi 91/414/EMÜ toimeainete trifloksüstrobiini, karfentrasoon-etüüli, mesotriooni, fenamidooni ja isoksaflutooli lisamisega (ELT L 177, 16.7.2003, lk 12).

            (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

            (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

            (5)  Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT L 252, 19.9.2012, lk 26).

            (6)  EFSA (Euroopa Toiduohutusamet), 2016. Conclusion on the peer review of the pesticide risk assessment of the active substance fenamidone („Järeldused toimeaine fenamidooni pestitsiidina kasutamise riskihindamist käsitleva vastastikuse eksperdiarvamuse kohta“). EFSA Journal 2016;14(2):4406, 173 lk doi:10.2903/j.efsa.2016.4406. Kättesaadav internetis: www.efsa.europa.eu.

            (7)  Komisjoni 27. juuni 2018. aasta rakendusmäärus (EL) 2018/917, millega muudetakse rakendusmäärust (EL) nr 540/2011 seoses toimeainete α-tsüpermetriini, beflubutamiidi, benalaksüüli, bentiavalikarbi, bifenasaadi, boskaliidi, bromoksüniili, kaptaani, karvooni, kloroprofaami, tsüasofamiidi, desmedifaami, dimetoaadi, dimetomorfi, dikvaadi, etefooni, etoprofossi, etoksasooli, famoksadooni, fenamidooni, fenamifossi, flumioksasiini, fluoksastrobiini, folpeedi, foraamsulfurooni, formetanaadi, Gliocladium catenulatum'i tüve J1446, isoksaflutooli, metalaksüül-M-i, metiokarbi, metoksüfenosiidi, metribusiini, milbemektiini, oksasulfurooni, Paecilomyces lilacinus'e tüve 251, fenmedifaami, fosmeedi, metüülpirimifossi, propamokarbi, protiokonasooli, pümetrosiini ja S-metolakloori heakskiidu kehtivusaja pikendamisega (ELT L 163, 28.6.2018, lk 13).